แบงก์งัดเงินกู้ดอกต่ำล่อใจ
ธนาคารประชันผลิตภัณฑ์ใหม่ในงานมันนี่ เอ็กซ์โป ชิงลูกค้าใช้บริการครบวงจร
5 พ.ค. 2553

ธนาคารประชันผลิตภัณฑ์ใหม่ในงานมันนี่ เอ็กซ์โป ชิงลูกค้าใช้บริการครบวงจร
ธนาคารพาณิชย์หลายแห่งเตรียมออกผลิตภัณฑ์ใหม่ดึงดูดใจลูกค้าในงานมันนี่ เอ็กซ์โป 2010 วันที่ 6-9 พ.ค. ที่ศูนย์การประชุมแห่งชาติสิริกิติ์
ฃธนาคารไทยพาณิชย์ ออกโปรโมชัน “ดอกเบี้ยต่ำ รู้ผลทันใจ” โดยไฮไลต์ในงาน คือผลิตภัณฑ์สินเชื่อเงินสด เพื่อคนมีรถ (My Car My Cash) ดอกเบี้ยเริ่มต้นที่ 0.25% ต่อเดือน และแพ็กเกจห้องพักจากเครืออิมพีเรียล มูลค่า 3,700 บาท 
นางรัชนี นพเมือง ผู้ช่วยผู้จัดการใหญ่ ผู้อำนวยการลูกค้าบุคคล นครหลวง ธนาคารกรุงเทพ เปิดเผยว่า ธนาคารได้นำเสนอความทันสมัยด้วยแนวคิด “ชีวิตติดเทรนด์ ทุกเรื่องการเงิน” ตอกย้ำความเป็นผู้นำบริการทางการเงินที่มาเติมเต็มไลฟ์สไตล์ของลูกค้า โดยเฉพาะการเชื่อมโยงเครือข่ายทางสังคมออนไลน์ที่สามารถติดต่อกันได้ทุกที่ทุกเวลาดังที่เป็นอยู่ในปัจจุบัน
ธนาคารได้จัดเตรียมผู้บริหารและเจ้าหน้าที่ที่มีความรู้ความชำนาญในผลิตภัณฑ์และบริการทางการเงินมาให้คำปรึกษาแนะนำ ทั้งในเรื่องการออม การลงทุน การสร้างวินัยทางการเงิน การบริหารจัดการ ผ่านผลิตภัณฑ์และบริการทางด้านการเงินทุกประเภทของธนาคาร อาทิ สินเชื่อบ้านบัวหลวง ผลิตภัณฑ์เงินฝาก แบงก์แอสชัวรันส์ กองทุนรวม พันธบัตร บัตรเครดิต บัตรบีเฟิสท์ สมาร์ท บัวหลวง ไอแบงก์กิ้ง บิซ ไอแบงกิ้ง สินเชื่อธุรกิจเอสเอ็มอี ด้วยข้อเสนออัตราดอกเบี้ยพิเศษในรอบปี วงเงินกู้สูงในแบบที่คุณพอใจ ส่วนลดค่าธรรมเนียม ของขวัญของชำร่วย โดยธนาคารจะมีการนำเสนอข่าวสารในรูปแบบต่างๆ ออกมาเป็นระยะ โดยเฉพาะอย่างยิ่งบริการและผลิตภัณฑ์ใหม่ที่เริ่มให้บริการในงาน
นายศักดิ์ชัย พีชะพัฒน์ รองกรรมการผู้จัดการใหญ่ ธนาคารทิสโก้ กล่าวว่า จะเน้นการให้บริการสินเชื่อเช่าซื้อแบบครบวงจร ทั้งการสมัครสินเชื่อเช่าซื้อรถยนต์ใหม่ สินเชื่อเช่าซื้อรถยนต์ใช้แล้ว และสินเชื่อทะเบียนรถยนต์ (TISCO Auto Cash) รวมถึงในงานนี้ทางธนาคารยังได้ร่วมมือกับค่ายรถยนต์มาสด้า ซึ่งเป็นพันธมิตรทางธุรกิจ นำรถยนต์มาโชว์ พร้อมเปิดรับจองด้วยโปรโมชันพิเศษ นอกจากนี้ ธนาคารยังนำเสนอผลิตภัณฑ์สินเชื่อบ้านและสินเชื่ออเนก ประสงค์ (บ้านแลกเงิน) ซึ่งได้จัดโปรโมชันพิเศษไว้สำหรับลูกค้าที่ทำธุรกรรมภายในงาน 
ด้านบริษัทหลักทรัพย์ (บล.) ทิสโก้ ยังได้จัดเตรียมโปรโมชันพิเศษสำหรับลูกค้าหลักทรัพย์ไว้อย่างมากมายตลอดงานทั้ง 4 วันอีกด้วย
นายธวัชชัย ธิติศักดิ์สกุล รองประธานเจ้าหน้าที่บริหารอาวุโส สายงานธุรกิจ บริษัท บัตรกรุงไทย กล่าวว่า ได้รวบรวมสุดยอดกิจกรรมการตลาดที่ตรงใจกับสมาชิกที่มีอยู่กว่า 2.15 ล้านบัญชี โดยเน้นเรื่องความคุ้มค่าและสิทธิประโยชน์ คาดว่าตลอด 4 วันที่ร่วมงานมันนี่ เอ็กซ์โป ครั้งนี้จะมีลูกค้ามาใช้บริการที่บูธเคทีซีกว่า 5 หมื่นคน และมีสมาชิกบัตรเครดิตและสินเชื่อบุคคลเพิ่มขึ้นกว่า 3,000 ราย